Video: Dapper man wat kind red, het internet gaande‘n Skermskoot uit die video. ŉ Video van ŉ man wat gevaarlike omstandighede trotseer om ŉ kind te red waar hy op ŉ pyp oor ŉ oorstroomde rivier vassit, het sosialemediagebruikers gaande. Talle mense meen dié man moet amptelik deur die stad as held vereer word, terwyl ander daarop aandring dat hy as brandbestryder of reddingswerker in diens geneem word. Die man is sedert die video aan die lig gekom het op sosiale media as Vincent Cosa geïdentifiseer. Volgens Yusuf Abramjee, ŉ teenmisdaad-aktivis en hoof van die #MakeSASafe-inisiatief, wat die video op Twitter geplaas het, het die voorval in Alexandra in Johannesburg gebeur en is dit die sterkvloeiende Jukskeirivier wat op die video gesien kan word. Times Live berig ŉ polisiewoordvoerder het gesê niks is formeel by die SAPD aangemeld nie en daarom kan hulle nie die presiese omstandighede van die video bevestig nie. Daar word egter vermoed dat die video Vrydag geneem is toe swaar reën in die gebied geval en plek-plek kitsoorstromings veroorsaak het. Die man is sedert die video aan die lig gekom het op sosiale media as Vincent Cosa geïdentifiseer. (Foto: Twitter via @Abramjee) Op die video kan gesien word hoe Cosa versigtig oor die pyp beweeg na die middel waar die kind bo die vinnigvloeiende water vassit. Hy help die kind dan om agter hom te sit en met sy arms en bene om sy lyf vas te hou, terwyl hy stadig weer oor die pyp na die oewer en veiligheid beweeg. Juigende toeskouers kan in die agtergrond gehoor word. Net op Abramjee se twiet het byna 270 000 mense al die video gekyk en meer as 9 000 mense het dit gedeel. Die Jukskeirivier hou dikwels ŉ gevaar in vir inwoners van Alexandra wanneer swaar reën in die omgewing val en die rivier oorstroom. Maroela Media het einde 2016 berig oor die driejarige Everite Chauke wat gesterf het nadat sy deur vloedwater in die Jukskeirivier in Alexandra meegesleur is. Haar liggaam is na ŉ twee weke lange soektog in die rivier gevind. This man needs a medal for bravery: he rescued a child in Alexandra JHB (Jukskei River). WATCH pic.twitter.com/kxSebpZoj9 — Yusuf Abramjee (@Abramjee) March 9, 2019